Дзяўчыне выпаў гонар быць вядучай серыі канцэртаў Гродзенскай вобласці на Беласточчыне. Здольнасці Зінаіды Мікалаеўны да культурна-асветнай работы не засталіся незаўважанымі, і па запрашэнні тагачаснага намесніка начальніка ўпраўлення культуры Мікалая Гардзеева яна са студзеня 1960 года пачынае працаваць метадыстам па тэатральнай самадзейнасці Гродзенскага абласнога дома народнай творчасці. Побач з ёю працавалі такія ж маладыя, ініцыятыўныя, захопленыя сваёй справай Алена Траццякова, Зоя Пяткевіч і ўжо “мэтр” сферы культуры Аляксандр Шыдлоўскі. Праца ў абласным Доме народнай творчасці стала вельмі важнай вяхой у жыцці Зінаіды Мікалаеўны, дзе яна вырасла да пасады старшага метадыста. На той час гэтая пасада была раўназначнай сённяшняму намесніку, а ў фінансавым эквіваленце ацэньвалася нават вышэй за дырэктарскую зарплату.